Skietery by gesogte winkelsentrum in PretoriaFoto ter illustrasie. (Foto: Gabrielle Ribeiro/Unsplash) Skote het Woensdagoggend tussen sekuriteitswagte en vyf vermeende rowers geklap tydens ŉ gewapende rooftog by ŉ winkelsentrum in Pretoria. Volgens kapt. Kay Makhubele, Gautengse polisiewoordvoerder, het die verdagtes na bewering om 10:52 begin om mense in die gesogte Menlyn Maine-winkelsentrum van hul horlosies, selfone en skootrekenaars te beroof. Op pad uit die sentrum het sekuriteitswagte egter die mans opgemerk en die verdagtes het op hulle losgebrand. Niemand is tydens die voorval beseer nie. “Die sekuriteitspan van Menlyn Maine het daarin geslaag om een van die verdagtes aan te keer,” het Celeste Vinassa, bemarkingsbestuurder van dié sentrum, gesê. Die polisie is na die toneel ontbied en het binne minute gereageer. “Een van die verdagtes is in hegtenis geneem en die polisie het beslag gelê op sy vuurwapen. Die ander verdagtes het van die toneel gevlug,” het Makhubele gesê. Die polisie was op die toneel en ŉ soektog is intussen van stapel gestuur om die ander verdagtes aan te keer. Menlyn Maine-winkelsentrum. (Foto: Menlyn Maine Central Square/Facebook)